**ЧРЕЗ**

**Г-ЖА ЦЕЦКА ЦАЧЕВА**

**ПРЕДСЕДАТЕЛ**

**НА 43-ТОТО НАРОДНО СЪБРАНИЕ**

**ДО**

**Г-Н ИВАЙЛО МОСКОВСКИ**

**МИНИСТЪР НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА**

**ВЪПРОС**

**От Кристиан Вигенин, народен представител от 1 Благоевградски МИР**

Съгласно чл. 90, ал. 1 от Конституцията на Република България и чл. 92 от ПОДНС отправям въпрос

**ОТНОСНО:** Кадрови промени в пощенска станция „Гоце Делчев – Център“.

**Уважаеми господин Московски,**

Работниците и служителите в „Български пощи” ЕАД са ключов ресурс за поддържане и развитие на конкурентоспособността на дружеството, а оптималното използване на трудовите ресурси, качеството на предлаганата универсална пощенска услуга и ефективността на обслужване са част от предпоставките “Български пощи” ЕАД задължително да предоставя чрез пощенската си мрежа универсална пощенска услуга на територията на цялата страна, включително и при икономически неизгодни условия.

Запазването на натрупаните административен и управленски капацитет в Регионално управление "Западен район", пощенска станция "Гоце Делчев - Център" е необходимо, за да бъде задържано високото ниво на предлаганата универсална пощенска услуга и постигнатите добри резултати.

В същото време е издадена заповед за назначаване на изпълняващ длъжността директор на пощенската станция до назначаване на титуляр, докато действащият директор е в болничен (което само по себе си е фрапантно нарушение на трудовото законодателство). Това очевидно е подготовка за отстраняване на титуляра.

Въпросът ми към Вас е на какви основания се предприемат подобни действия, при условие, че пощенската станция показва отлични резултати и към дейността на директора Иван Георгиев до момента няма никакви бележки и възражения.

Моля да ми отговорите писмено!

**Кристиан Вигенин**

**Народен представител**